For en 33-årig nordmand endte trangen til en pose guf med at koste tre måneders ubetinget fængsel. Retten i Hjørring har nemlig onsdag idømt manden den pågældende straf, efter han 17. december 2019 stjal en pose bland selv-slik fra SuperBrugsen i Hirtshals – og efterfølgende slog ud efter de vidner, der forsøgte at stoppe ham. For det var ikke kun posen med snold, retten takserede til tre måneders fængsel. Den nu dømte 33-årige nordmand både slog ud og truede med en skruetrækker, i forsøget på at slippe væk med sine tyvekoster. Han råbte også: ”Jeg dræber dig” flere gange efter vidnerne, så de følte sig truet, kom det onsdag frem i retten. Sagen blev ført som en tilståelsessag, fortæller anklageren. - Selv erkender manden at have stjålet slikket og slået ud efter dem, der forsøgte at holde ham fast, men han erkender ikke, det skete for at true dem – men snarere fordi han selv var vred og bange, fortæller anklager Majbrit Bak, der førte sagen i retten mod nordmanden. Udover røveriet af en pose bland selv-slik, blev manden også dømt for at have stjålet en cykel samt begået indbrud i et sommerhus i Lønstrup, hvor han i en periode uden egen bopæl havde slået sig ned. I den forbindelse stjal han også spiritus og en anden cykel. Dømt for narkosalg i Norge Nordmanden blev ved retten i Hjørring afhørt via et videolink, da han i øjeblikket sidder fængslet i Norge for videresalg af amfetamin. To domme, der i alt har givet ham tre år og fem måneder. På grund af dommen i Norge, blev straffen i Danmark til en såkaldt tillægsstraf og dermed formentlig mindre, end hvis sagen var ført alene i Danmark, fortæller anklager Majbrit Bak. Den 33-årige har ifølge ham selv ingen tilknytning til Nordjylland – eller Danmark, som sådan. - Han forklarede i retten, at han ikke havde en særlig årsag til at komme til Danmark, men indlogerede sig først på et hotel, men da pengene så slap op, brød han ind i sommerhuset i Lønstrup for at bo dér, siger hun. Udover de tre måneders fængsel i Danmark, blev han også idømt udvisning af Danmark med indrejsepåbud i seks år. Han skal desuden betale erstatning til parterne i sagen. Straffen skal nu forkyndes for den 33-årige nordmand. Herefter vil han tage stilling til, om han ønsker at anke dommen.

Referat:
Den 33-årige modtog dommen via videolink, da han i øjeblikket sidder fængslet for en narkotikadom i sit hjemland.